Vroue vas wat gekaapte vragmotor glo stroop(Argieffoto) Altesaam vyf verdagtes verskyn later vandag in die hof nadat hulle met gesteelde goedere in Crossroads in die Wes-Kaap betrap is. Kapt. FC van Wyk, polisiewoordvoerder, het gesê polisielede was op patrollie toe hulle ŉ groep mense sien weghardloop het van ŉ vragmotor wat langs die pad gestaan het. Die vragmotorbestuurder het aan die polisie gesê hy is gekaap nadat hy uit die Browns Farm-gebied gekom het. Die polisie het die verdagtes agternagesit, die geïdentifiseerde huise deursoek en die klere wat van die vragmotor gestroop is, teruggevind. “Die verdagtes, meestal vroue, is in hegtenis geneem met die klere wat aan ŉ kleinhandelaar behoort,” het Van Wyk gesê. Die verdagtes is onderskeidelik 65, 54, 19 en 18 jaar oud en verskyn Woensdag in die Philippi-landdroshof vir die besit van gesteelde goedere.